钦定古今图书集成/明伦汇编/氏族典/第350卷 > 《廖用贤尚友录》 > 邹维琏
## 钦定古今图书集成/明伦汇编/氏族典/第350卷 > 《廖用贤尚友录》 > 邹维琏

按《明外史邹维琏传》：“维琏，字德耀，江西新昌人。万历
三十五年进士。授延平推官，耿介有大节。行取授南
京刑部主事，进员外郎，以忧去。天启三年，起官职方，
进郎中。吏部尚书赵南星知其贤，调为稽勋郎中。时
言路横恣，凡用吏部郎，必咨其同乡居言路者。给事
中傅櫆、陈良训、章允儒以南星不先咨己，共诟谇维”
琏。及维琏调考功，櫆等益怒，交章力攻。维琏愤，拜疏
求罢，诏留视事。杨涟劾魏忠贤，被旨切责，维琏抗疏
曰：“忠贤大奸大恶，罄竹难书。”疏入，责其渎。及赵南星
去国，维琏愿与俱去，忠贤即放归。复构入汪文言狱，
下吏，戍贵州。崇祯初，起南京通政参议，就迁太仆少
卿。五年擢右佥都御史，巡抚福建。维琏在事二年，劳
绩甚著。会当国者温体仁辈雅忌维琏，而闽人宦京
师者腾谤于朝，竟坐是罢官。八年诏起用，旋召拜兵
部右侍郎，遘疾不赴，卒于家。